KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI ĦAJJA DIĊENTI GĦAL KULĦADD:Neqirdu l-faqar u nagħtu lid-dinja futur sostenibbli /* COM/2013/092 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI ĦAJJA DIĊENTI GĦAL KULĦADD: Neqirdu l-faqar u nagħtu lid-dinja futur sostenibbli 1. Introduzzjoni Tnejn mill-aktar sfidi urġenti li qed tiffaċċja d-dinja huma l-eradikazzjoni tal-faqar u l-iżgurar li l-prosperità u l-benesseri huma sostenibbli. Madwar 1.3 biljun persuna għadhom jgħixu f'faqar estrem fir-rigward ta’ dħul, u l-ħtiġijiet tal-iżvilupp uman ta' ħafna aktar għadhom ma ntlaħqux. Żewġ terzi tas-servizzi pprovduti min-natura – inklużi l-art għammiela, l-arja u l-ilma nadif – qed jonqsu u t-tibdil fil-klima u t-telf tal-bijodiversità huma qrib il-limiti li jekk jinqabżu hemm effetti irriversibbli fuq is-soċjetà umana u l-ambjent naturali. Dawn l-isfidi huma universali u marbutin ma’ xulxin u jeħtieġu li jiġu indirizzati flimkien mill-pajjiżi kollha. Mhuwiex biżżejjed biex jiġu indirizzati l-isfidi separatament – hemm bżonn ta’ qafas ta’ politika unifikata. Tali qafas ta’ politika ġenerali huwa meħtieġ biex jindika triq li twassal mill-faqar lejn il-prosperità u l-benesseri, għall-persuni kollha u l-pajjiżi kollha, bil-progress li jibqa’ fi ħdan l-limiti tal-pjaneta. Għandu wkoll jkun relatat mill-qrib ma’ kwistjonijiet marbuta mal-governanza, id-drittijiet tal-bniedem u kwistjonijiet ta' paċi u sigurtà, li huma l-kundizzjonijiet li jippermettu progress. Huwa stmat li 1.5 biljun persuna qed jgħixu f'pajjiżi li qed jesperjenzaw kunflitt politiku sinifikanti, vjolenza bl-armi, insigurtà jew fraġilità. Fil-ħarifa tal-2013, avveniment speċjali tan-NU se jieħu kont tal-isforzi li qed isiru lejn il-kisba tal-Għanijiet ta’ Żvilupp tal-Millenju (MDGs), jiddiskuti mezzi sabiex jitħaffef il-progress sal-2015 u jibda l-iskambju dwar x'tista' tagħmel bħala segwitu wara s-sena fil-mira tal-MDG tal-2015. Barra minn hekk, l-impenji li saru waqt il-Konferenza Rio+20 f'Ġunju 2012 iridu jiġu implimentati, inkluż permezz ta' azzjonijiet lejn ekonomija ekoloġika inklussiva. Barra minn hekk, se jkun meħtieġ li jibni aktar fuq dan il-progress permezz tal-Grupp ta' Ħidma Miftuħ li kien stabbilit f’Rio. Dawn l-inputs kollha għandhom jipprovdu kontribut għall-iżvilupp ta’ qafas ġenerali wara l-2015. Din il-Komunikazzjoni tipproponi approċċ komuni tal-UE lejn dawn il-kwistjonijiet. Biex isir dan, din l-ewwel tidentifika l-isfidi u l-opportunitajiet ewlenin globali. Imbagħad iddur għall-valutazzjoni tas-suċċess tal-aġenda globali tal-eradikazzjoni tal-faqar u l-esperjenza tal-MDGs, kif ukoll tiddeskrivi fil-qosor xi passi ewlenin lejn żvilupp sostenibbli kif miftiehem f'Rio+20, u tiddeskrivi azzjonijiet ewlenin. Imbagħad tiddeskrivi l-isfidi u l-elementi għal futur qafas li jistgħu jinsiltu mill-esperjenza tal-MDGs u x-xogħol li joħroġ minn Rio+20, b’mod partikolari l-elaborazzjoni tal-Għanijiet ta’ Żvilupp Sostenibbli (SDGs), u tindika kif dawn jistgħu jinġiebu flimkien fi ħdan il-proċessi rilevanti tan-NU. Fuq il-bażi ta’ dawn il-kunsiderazzjonijiet, din tipproponi prinċipji għal qafas ġenerali għal wara l-2015 li se jipprovdu rispons koerenti u komprensiv għall-isfidi universali għall-eradikazzjoni tal-faqar u l-iżvilupp sostenibbli fit-tliet dimensjonijiet tiegħu, biex b'hekk tkun żgurata Ħajja Diċenti għal Kulħadd sal-2030. 2. Kuntest globali ġdid, sfidi ġodda, opportunitajiet ġodda Id-dinja għaddiet minn bidla enormi fis-snin riċenti, li jinkludu bidliet ewlenin fil-bilanċ ekonomiku u politiku globali, żieda globali fil-kummerċ, it-tibdil fil-klima u t-tnaqqis tar-riżorsi naturali, il-bidla teknoloġika, il-kriżi ekonomika u dik finanzjarja, konsum akbar u l-volatilità tal-prezzijiet tal-ikel u l-konsum tal-enerġija, bidliet fil-popolazzjoni u l-migrazzjoni, il-vjolenza u l-kunflitti armati u diżastri naturali u dawk ikkawżati mill-bniedem, u żieda fl-inugwaljanzi. Atturi ġodda u oħrajn privati, inklużi atturi mhux governattivi, tfaċċaw fix-xena globali. Filwaqt li ekonomiji żviluppati u emerġenti huma responsabbli għall-biċċa l-kbira tal-PGD globali, dawn tal-aħħar issa saru l-ixpruni ewlenin tat-tkabbir globali u diġà għandhom impatt sinifikanti fuq l-ekonomija dinjija. Ix-xejriet juru li hu mistenni li jkun hemm aktar taqlib fil-bilanċ; sal-2025, it-tkabbir ekonomiku globali għandu fil-biċċa l-kbira jiġi ġġenerat f’ekonomiji emerġenti, b'sitt pajjiżi mistennija li kollettivament jammontaw għal aktar minn nofs it-tkabbir globali kollu. Il-qgħad jibqa’ sfida madwar id-dinja kollha. Madwar 200 miljun ruħ huma qiegħda, fosthom 75 miljun żagħżugħ. Ir-rati ta’ parteċipazzjoni tan-nisa fis-suq tax-xogħol spiss jibqgħu baxxi, filwaqt li s-servizzi soċjali jibqgħu limitati. Barra minn hekk, madwar 621 miljun żgħażagħ madwar id-dinja mhumiex sejrin l-iskola jew jitħarrġu, mhumiex impjegati u mhux qed ifittxu xogħol, u b’hekk jirriskjaw esklużjoni permanenti mis-suq tax-xogħol. Xogħol mhux iddikjarat u l-pedamenti għal xogħol diċenti, inklużi d-drittijiet fuq ix-xogħol u d-djalogu soċjali, huma problemi f'ħafna pajjiżi. Il-biċċa l-kbira ta’ nies foqra fil-pajjiżi li qed jiżviluppaw huma involuti f'biedja fuq skala żgħira jew jaħdmu għal rashom. Ħafna nies foqra f’dawn il-pajjiżi qed jaħdmu f'kundizzjonijiet perikolużi u mingħajr il-protezzjoni tad-drittijiet bażiċi tagħhom. 20% biss tal-popolazzjoni tad-dinja għandha aċċess għal protezzjoni soċjali adegwata. Fl-istess ħin, l-inugwaljanzi fi ħdan il-pajjiżi żdiedu f'ħafna partijiet tad-dinja. Il-maġġoranza tal-fqar issa jgħixu f'pajjiżi bi dħul medju, minkejja t-tkabbir mgħaġġel tagħhom. Il-ksib tal-eradikazzjoni tal-faqar f'dawn il-pajjiżi jidher li huwa wieħed mill-isfidi ewlenin. Madankollu, il-previżjonijiet fuq żmien itwal jindikaw li sal-2050 il-lokus tal-faqar jista’ jerġa' jiġi kkonċentrat fl-ifqar u l-aktar pajjiżi fraġli. Aktar minn 1.5 biljun persuna jgħixu f'pajjiżi affettwati minn kunflitti vjolenti. Vjolenza teqred il-ħajjiet u l-għajxien u ta’ spiss taffettwa nisa u persuni f’sitwazzjonijiet vulnerabbli, bħat-tfal u l-persuni b'diżabilità. Qed jikber id-distakk bejn pajjiżi fraġli, affettwati minn vjolenza u pajjiżi oħrajn li qed jiżviluppaw. F'April 2011, l-ebda pajjiż milqut minn dħul baxx fraġli jew pajjiż affettwat b’kunflitt ma kien kiseb MDG u ftit huma mistennija li jissodisfaw kwalunkwe mill-miri sal-2015. Governanza fqira, inkluż in-nuqqas ta' demokrazija, ir-regola tal-liġi u r-rispett għad-drittijiet tal-bniedem attwalment qed ixekkel l-isforzi lejn l-eradikazzjoni tal-faqar u l-iżvilupp sostenibbli. Barra minn hekk, hemm evidenza xjentifika assoluta u kunsens li l-użu mhux sostenibbli tar-riżorsi naturali hija waħda mill-ikbar theddidiet fuq żmien twil lill-umanità. L-effetti tad-degradazzjoni ambjentali u t-tibdil fil-klima diġà qed jinħassu u jheddu li jeqirdu ħafna mill-progress li diġà sar fl-eradikazzjoni tal-faqar, u kif ukoll id-diżastri naturali. M'aħniex fit-triq it-tajba biex inżommu ż-żidiet fit-temperatura fi ħdan 2°C aktar mit-temperatura fiż-żminijiet preindustrijali, il-limitu li lil hinn minnu hemm riskju ħafna ogħla li jseħħu impatti katastrofiċi fuq ir-riżorsi naturali, li jippreżentaw riskji lill-agrikoltura, lill-provvisti tal-ikel u tal-ilma u l-ksib fl-iżvilupp ta’ dawn l-aħħar snin. Fuq livell globali, l-isfida se tkun ta’ adattament u tnaqqis tal-impatti, inkluż permezz tat-tnaqqis tal-emissjonijiet ta’ gass serra. Diġà llum, it-tibdil fil-klima, it-tnaqqis tar-riżorsi naturali u d-degradazzjoni tal-ekosistemi qed ikollhom impatt sinifikanti fuq l-għajxien, pereżempju permezz taż-żieda fin-numru u l-intensità tad-diżastri naturali u t-tnaqqis tal-kapital naturali u l-infrastruttura. Mill-1992, id-diżastri naturali kkawżaw EUR 750 biljun ta’ ħsara u qatlu 1.3 miljun persuna. L-effetti ta’ xejriet li mhumiex sostenibbli ta' żvilupp ekonomiku attwali għadhom fil-biċċa l-kbira ddeterminati minn pajjiżi żviluppati u dejjem aktar minn ekonomiji emerġenti, filwaqt li pajjiżi ifqar huma sproporzjonalment milquta u għandhom l-inqas riżorsi biex ilaħħqu b'effetti negattivi[1]. Dawn il-pajjiżi huma ta’ spiss partikolarment dipendenti fuq ir-riżorsi naturali, b’mod partikolari għas-setturi bħall-agrikoltura, il-forestrija, l-enerġija u t-turiżmu, u dan jaggrava l-vulnerabbiltà tagħhom għal degradazzjoni u tnaqqis. L-iżvilupp u t-tkabbir jikkontribwixxu għall-prosperità u l-benesseri tal-bniedem, iżda wkoll għall-isfidi ambjentali, bħalma huma t-tnaqqis tar-riżorsi u t-tniġġis, li x'aktarx li jsiru aktar akuti maż-żmien. Dawn l-effetti negattivi jiġu determinati l-aktar mill-5.7 biljun persuna li ma jgħixux f’faqar estrem fir-rigward ta’ dħul, li jwasslu għal żieda sinifikanti fid-domanda globali u l-konsum, u jpoġġu pressjoni addizzjonali fuq ir-riżorsi naturali. Il-progress lejn ekonomija ekoloġika inklussiva permezz ta’ xejriet ta’ konsum u produzzjoni sostenibbli u l-effiċjenza tar-riżorsi, inkluż b'mod partikolari f’sistemi tal-enerġija b’emissjoni baxxa, huwa għalhekk essenzjali. Sabiex tiġi sodisfatta d-domanda dejjem akbar, huwa stmat li l-produzzjoni agrikola globali fl-2050 se jkollha tiżdied b'60% fuq il-livelli tal-2005, li tqiegħed iktar pressjoni milli hemm diġà fuq ir-riżorsi naturali skarsi, partikolarment l-art, il-foresti, l-ilma u l-oċeani. Fl-istess ħin, hemm indikazzjonijiet li sa nofs il-produzzjoni globali tal-ikel hija moħlija. Minħabba l-urbanizzazzjoni u ż-żieda fil-popolazzjoni, l-użu tal-ilma huwa pprojettat li jiżdied b'50% sal-2025, sa liema żmien madwar 5.5 biljun persuna – żewġ terzi tal-popolazzjoni globali projettata – se jgħixu f’żoni li jiffaċċjaw stress moderat sa sever tal-ilma. B’ħarsa ’l quddiem, dawn l-isfidi għandhom jinqraw fil-kuntest tax-xejriet demografiċi: huwa projettat li l-popolazzjoni tad-dinja ser tilħaq iktar minn 9 biljun persuna sal-2050, bil-popolazzjoni tal-Afrika sub-Saħarjana mistennija li tiżdied b’aktar mid-doppju. Flimkien, l-Afrika u l-Asja se jirrappreżentaw kważi 80% tal-popolazzjoni tad-dinja sal-2050. Iż-żieda dinjija fl-età medjana hi mistennija li tolqot l-aktar il-pajjiżi li qed jiżviluppaw, b'konsegwenzi għas-servizzi tas-saħħa u l-pensjonijiet, kif ukoll id-dħul mit-taxxa. Huwa f’dan il-kuntest li s-segwitu sa Rio+20 u l-avveniment speċjali tal-analiżi tal-MDG se jseħħu. Wieħed irid iżomm f'moħħu li l-isfidi huma interrelatati u jeħtieġu rispons koerenti u komprensiv, bl-appoġġ ta’ proċessi internazzjonali oħra wkoll, bħalma huma n-negozjati tal-klima u l-bijodiversità. 3. Tkomplija fuq il-kisbiet tal-għanijiet tal-MDGs u Rio+20 3.1. Kunsiderazzjoni tal-kisbiet tal-MDG L-UE tibqa' impenjata li tagħmel l-almu tagħha sabiex tgħin biex jintlaħqu l-MDGs sal-2015, f'konformità mal-politika tagħha fil-qafas kif stipulat fl-Aġenda għal Bidla[2] u l-Kunsens Ewropew dwar l-Iżvilupp[3]. L-MDGs jinkorporaw ftehim globali fundamentali għat-tmiem tal-faqar u biex jitkompla l-iżvilupp uman. F'dawn l-aħħar għaxar snin ipprovaw ikunu għodda siewja biex iqajmu għarfien pubbliku, iżidu r-rieda politika u jimmobilizzaw ir-riżorsi biex jinqered il-faqar. Sar progress impressjonanti: · Skont il-Bank Dinji, il-proporzjon ta’ nies li jgħixu b'inqas minn USD 1.25 kuljum (prezzijiet tal-2005) naqas minn 43% fl-1990 għal 22% fl-2008. Huwa probabbli li l-mira li jitnaqqas bin-nofs il-proporzjon tan-nies li jgħixu f'faqar estrem ntlaħqet fl-2010. · Il-mira li jitnaqqas bin-nofs il-proporzjon tal-popolazzjoni mingħajr aċċess għal ilma tax-xorb sikur inkisbet globalment fl-2010 – bejn l-1990 u l-2010 aktar minn żewġ biljun persuna kisbu aċċess. · Globalment, ir-reġistrazzjoni fl-iskejjel primarji żdiedet għal medja ta’ 89%, fejn il-bniet issa x’aktarx li jiġu rreġistrati bħas-subien. · It-tfal huma sinifikament anqas probabbli li jmutu minn marda jew malnutrizzjoni. · L-infezzjonijiet globali tal-HIV ikomplew jonqsu u aċċess għal mediċini antiretrovirali kiber ħafna. Is-sħubija globali għall-iżvilupp ikkumplimentat sforzi nazzjonali lejn l-MDGs. Mill-2000, l-Għajnuna Uffiċjali għall-Iżvilupp (ODA) globali annwali żdiedet bi kważi 70%, għal EUR 96 biljun, u sehem tal-ODA li jmur għall-Pajjiżi l-Anqas Żviluppati (LDCs) aktar milli rdoppja. L-UE u l-Istati Membri tagħha flimkien huma l-akbar donatur, u b'hekk jipprovdu EUR 53 biljun annwali fl-ODA (2011), jew aktar minn nofs tal-ODA globali. B’mod parallel, l-implimentazzjoni tal-għajnuna u l-prinċipji tal-effettività tal-iżvilupp u l-miri kkontribwixxiet għal impatt akbar tal-ODA. It-tkabbir fenomenali fil-kummerċ kien fattur ewlieni fil-progress li sar: bejn l-2000 u l-2009 l-esportazzjonijiet f’pajjiżi li qed jiżviluppaw żdiedu bi 80%, meta mqabbla ma’ 40% għad-dinja kollha kemm hi. L-UE hija l-ikbar sieħba kummerċjali għall-pajjiżi li qed jiżviluppaw u kienet fuq quddiem biex tagħti aċċess bla dazju u bla kwota għall-prodotti kollha LDC, taħt l-inizjattiva “Everything but Arms”. Barra minn hekk, ir-riċerka ffinanzjata mill-UE, bħal permezz tas-Sħubija għall-Provi Kliniċi bejn Pajjiżi Ewropej u Pajjiżi li qed Jiżviluppaw, ikkontribwixxiet wkoll biex jintlaħqu l-MDGs. L-isfidi biex jintlaħqu l-MDGs madankollu jibqgħu, b’mod partikolari l-Afrika sub-Saħarjana li għadha lura. Globalment, 1.3 biljun persuna għadhom jgħixu f'faqar estrem fir-rigward ta’ dħul. Aktar minn 850 miljun persuna m’għandhomx biżżejjed x’jieklu. Madwar 61 miljun tfal għadhom barra mill-iskola. In-nisa jkomplu jkunu s-suġġett ta’ diskriminazzjoni u jiffaċċjaw riskji serji għas-saħħa, b’mod partikolari s-saħħa materna tagħhom u d-drittijiet sesswali u riproduttivi. Il-vjolenza taffettwa terz tan-nisa kollha tul ħajjithom u ddgħajjef l-isforzi biex tintlaħaq kwalunkwe MDG. Madwar 2.5 biljun persuna huma mingħajr aċċess għal faċilitajiet sanitarji diċenti u 780 miljun persuna għadhom mingħajr aċċess għal ilma tax-xorb sikur u nadif. Seba’ (7) miljun persuna li għandhom l-HIV/AIDS għadhom mingħajr aċċess għal trattament. Id-dinja għadha 'l bogħod milli tilħaq il-mira ta' impjieg sħiħ u produttiv, u xogħol diċenti għal kulħadd. 20% biss tal-popolazzjoni tad-dinja għandha aċċess għal protezzjoni soċjali adegwata. L-użu mhux sostenibbli u l-ġestjoni ta’ riżorsi limitati tad-dinja tpoġġi fir-riskju l-ħajja u l-benesseri tal-ġenerazzjonijiet tal-ġejjieni. Barra minn hekk, is-suċċess mhuwiex mqassam b’mod ugwali mhux biss bejn il-pajjiżi – b’mod partikolari b’nuqqas ta’ progress lejn l-MDGs fi stati fraġli u affettwati minn kunflitti – iżda wkoll fi ħdan pajjiżi - inkluż dawk li diġà għandhom il-mezzi biex jipprovdu ħajjiet aħjar u futuri għall-popolazzjoni tagħhom. Madankollu l-istampa ġenerali, speċjalment fid-dawl tal-avvanzi teknoloġiċi u l-progress ekonomiku miksub minn ħafna pajjiżi emerġenti u li qed jiżviluppaw minn mindu ġew żviluppati l-MDGs, turi li l-eliminazzjoni u mhux biss it-tnaqqis tal-faqar f'ġenerazzjoni waħda tista’ tintlaħaq. 3.2. Riżultati u impenji ewlenin ta’ Rio+20 Il-Konferenza Rio+20 kkonfermat viżjoni globali komuni għal futur ekonomikament, soċjalment u ambjentalment sostenibbli għall-pjaneta u għall-ġenerazzjonijiet preżenti u futuri u enfasizzat li għad baqa’ ħafna sfidi li għandhom jiġu indirizzati. Rio+20 rikonoxxiet l-ekonomija ekoloġika fil-kuntest tal-iżvilupp sostenibbli u l-eradikazzjoni tal-faqar bħala mogħdija importanti biex jinkiseb żvilupp sostenibbli, bdiet proċess biex tiżviluppa l-Għanijiet ta’ Żvilupp Sostenibbli universali (SDGs) u qablet li tittieħed azzjoni lejn żvilupp sostenibbli. Dawn l-azzjonijiet se jgħinu wkoll biex jinformaw il-proċess tal-iżvilupp ta’ SDGs u, fuq medda itwal ta’ żmien, jikkontribwixxu wkoll għar-realizzazzjoni tagħhom. Rio+20 qablet wkoll li tirriforma l-qafas istituzzjonali għal żvilupp sostenibbli, li twettaq netwerk ta’ struttura li tista’ tipprovdi s-segwitu għall-Konferenza u biex tkompli taħdem fuq il-mezzi ta’ implimentazzjoni. Huwa importanti li l-UE issa timplimenta minnufih l-impenji meħuda f’Rio, tinvolvi ruħha attivament f'dawn il-proċessi u tieħu l-azzjoni meħtieġa kemm fi ħdan l-UE kif ukoll internazzjonalment. 3.3. Implimentazzjoni : Azzjonijiet fil-livell tal-UE u internazzjonali L-UE se tkompli ssegwi l-iżvilupp sostenibbli, inkluż bl-implimentazzjoni tal-impenji Rio+20 permezz ta’ firxa ta' politiki ġenerali tagħha, b'mod partikolari permezz tal-istrateġija ġenerali għal tkabbir intelliġenti, inklussiv u sostenibbli - Ewropa 2020. Dan ikopri, fost oħrajn, l-effiċjenza tar-riżorsi, ekonomija b’użu baxx tal-karbonju, ir-riċerka u l-innovazzjoni, l-impjiegi, l-inklużjoni soċjali u ż-żgħażagħ. L-implimentazzjoni u r-reviżjoni regolari tal-Istrateġija Ewropa 2020, li tibni fuq l-approċċ integrattiv mibdija mill-istrateġija tal-UE għall-Iżvilupp Sostenibbli, għandha tikkontribwixxi għal koerenza akbar, l-inklużjoni u l-integrazzjoni tat-tliet dimensjonijiet tal-iżvilupp sostenibbli fil-politiki tal-UE b’mod ġenerali. L-għanijiet ta’ żvilupp sostenibbli se jsiru operattivi permezz ta’ firxa ta' politiki ewlenin li qed jitħejjew, inkluża r-riforma tal-Politika Agrikola Komuni u l-Politika Komuni tas-Sajd u r-Riċerka u l-Innovazzjoni, is-Seba’ Programm ta' Azzjoni Ambjentali li ġej, l-Unjoni tal-Innovazzjoni, Horizon 2020 u l-Pakkett ta’ Investiment Soċjali. L-UE konsistentement pprovdiet kooperazzjoni għall-iżvilupp sabiex tikkontribwixxi għall-implimentazzjoni sħiħa tal-MDGs. Permezz tal-azzjoni esterna tagħha u notevolment l-implimentazzjoni tal-Aġenda għall-Bidla, l-UE se tkompli tiffaċilita progress lejn l-MDGs u l-iżvilupp sostenibbli fil-pajjiżi li qegħdin jiżviluppaw, b’fowkus speċifiku fuq il-pajjiżi l-anqas żviluppati u dawk l-aktar fil-bżonn. Fl-istess ħin, numru ta’ azzjonijiet jeħtiġilhom li jiġu mwettqa sabiex jikkontribwixxu għall-implimentazzjoni tal-impenji Rio+20. L-attivitajiet prinċipali attwali tal-UE biex jimplimentaw Rio+20 huma miġjuba flimkien fl-Anness I. 3.4. Qafas istituzzjonali għall-iżvilupp sostenibbli u l-mezzi ta’ implimentazzjoni Rio+20 bdiet proċess biex jissaħħaħ il-qafas istituzzjonali għall-iżvilupp sostenibbli, inkluż it-tisħiħ tar-rwol tal-Assemblea Ġenerali tan-NU (UNGA) u l-ECOSOC. Deċiżjoni ewlenija kienet li jiġi stabbilit Forum Politiku ta’ Livell Għoli (HLPF) dwar l-iżvilupp sostenibbli, li se jissostitwixxi dak tal-Kummissjoni tan-NU dwar l-Iżvilupp Sostenibbli. L-HLPF se jsegwi u jeżamina l-progress fl-implimentazzjoni tar-riżultati ta’ Rio+20 u ngħata wkoll il-mandat li jsaħħaħ l-interfaċċja tal-politika tax-xjenza, li se tkun kruċjali għall-implimentazzjoni ta’ SDGs. Dan għandu jkun marbut direttament mal-ECOSOC, li attwalment jinsab taħt riforma, u jaħdem f'livell politiku ogħla (UNGA) f'intervalli regolari. Dawn ir-rabtiet jipprovdu opportunità biex titjieb il-koerenza tax-xogħol li attwalment għaddejja dwar ir-reviżjoni tal-MDGs u diskussjonijiet dwar l-iżvilupp wara l-2015. Riżultat ieħor importanti ta’ Rio+20 kienet id-deċiżjoni biex jissaħħaħ u jitjieb il-Programm dwar l-Ambjent tan-NU (UNEP) u, b'mod partikolari, id-deċiżjoni dwar sħubija universali għal Kunsill Governattiv tiegħu. Dan issa ġie kkonfermat bid-deċiżjoni dwar arranġamenti istituzzjonali ġodda għall-UNEP fil-Kunsill Governattiv riċenti tiegħu. Id-deċiżjoni li tiġi stabbilita Assemblea Ambjentali tan-NU hu pass importanti 'l quddiem, konsistenti mal-ambizzjoni tal-UE li tittrasformah fuq żmien twil f'aġenzija tan-NU. L-UE se jkollha rwol attiv fl-implimentazzjoni ta’ dan il-qafas istituzzjonali rivedut. Se tkun prijorità li tiżgura l-parteċipazzjoni xierqa tal-UE kemm fl-HLPF u l-UNEP riformat. Rio+20 ddeċidiet ukoll li tippromwovi teknoloġiji nodfa u favur l-ambjent u li jkun stabbilit kumitat espert intergovernattiv biex iħejji alternattivi għal strateġija ta’ finanzjament għal żvilupp sostenibbli. Il-kumitat jeħtieġ li jiżgura koerenza u koordinazzjoni, u jevita d-duplikazzjoni tal-isforzi fir-rigward ta’ finanzjament għall-proċess ta’ żvilupp. L-UE se tipparteċipa f'dan il-proċess f'konformità mal-approċċ globali għall-finanzjament u mezzi oħra ta’ implimentazzjoni, kif indikat hawn taħt. 3.5. Konsultazzjoni Pubblika Saru għadd ta’ konsultazzjonijiet pubbliċi u djalogi mill-Kummissjoni dwar perspettivi fil-ġejjieni dwar l-eradikazzjoni tal-faqar u l-iżvilupp sostenibbli. Dawn il-konsultazzjonijiet għenu bħala gwida għal numru ta’ aspetti ta’ proposti li jinsabu f'din il-Komunikazzjoni. Analiżi ta’ dawn il-konsultazzjonijiet hi indikata fl-Anness II. Il-Kummissjoni se tkompli djalogu attiv dwar dawn il-kwistjonijiet mal-partijiet interessati kollha u s-soċjetà ċivili. 4. integrazzjoni tal-iżvilupp sostenibbli u l-eradikazzjoni tal-faqar f’qafas ġenerali wara l-2015 Fil-livell internazzjonali u fin-NU, ħafna mix-xogħol fuq l-eradikazzjoni tal-faqar u l-iżvilupp sostenibbli ġie mwettaq f'fergħat separati fi ħdan komunitajiet differenti – waħda li toriġina mid-Dikjarazzjoni tal-Millennju u l-oħra mis-serje ta' samits tan-NU dwar l-iżvilupp sostenibbli. Fir-realtà, dawn iż-żewġ faxxi minn dejjem kellhom elementi komuni; pereżempju, l-MDGs jindirizzaw kwistjonijiet ambjentali permezz tal-MDG7 u l-iżvilupp sostenibbli minn dejjem għamel l-eradikazzjoni tal-faqar bħala għan ta’ prijorità. Sabiex jindirizzaw b’mod effettiv l-isfidi tal-eradikazzjoni tal-faqar u l-iżvilupp sostenibbli, bħala sfida dinjija akbar u marbuta flimkien, ir-reviżjoni tal-MDGs u x-xogħol fuq l-elaborazzjoni ta’ SDGs jeħtiġilhom jinġiebu flimkien lejn qafas ġenerali wieħed mal-isfidi u l-għanijiet prijoritarji komuni, sabiex tiġi żgurata ħajja diċenti għal kulħadd sal-2030 u d-dinja tingħata futur sostenibbli lil hinn minn dan. Fil-ħarifa tal-2013, avveniment speċjali tan-NU se jieħu kont tal-isforzi magħmula lejn il-kisba tal-Għanijiet ta’ Żvilupp tal-Millenju (MDGs), jiddiskuti mezzi sabiex jitħaffef il-progress sal-2015 u jibda l-iskambju dwar x'tista' tagħmel bħala segwitu wara s-sena mira tal-MDG tal-2015. L-ewwel sessjoni, f'Settembru 2013, tal-Forum Politiku ta' Livell Għoli, stabbilit mill-Konferenza Rio+20 minbarra hekk se tħares lejn is-segwitu għall-impenji li saru f’Rio+20 f'Ġunju 2012. Se jkun neċessarju wkoll li jsir progress permezz tal-Grupp ta' Ħidma Miftuħ dwar l-Għanijiet ta’ Żvilupp Sostenibbli (SDGs) li kienu stabbiliti f’Rio. Dawn l-inputs kollha se jipprovdu l-qafas għall-Ftehim ta’ Qafas Ġenerali ta’ Wara l-2015. Sabiex telabora aktar il-ħsieb dwar l-għanijiet, l-UE se tkompli bid-djalogu miftuħ tagħha mal-partijiet interessati rilevanti kollha. Dan se jagħti kontribut fl-input attiv fil-ħidma tal-Grupp ta’ Ħidma Miftuħ fuq SDGs, li se jagħmel rakkomandazzjonijiet għal azzjoni lill-Assemblea Ġenerali tan-NU. Din it-taqsima tiddeskrivi l-lezzjonijiet mgħallma mill-analiżi tal-MDG u x-xogħol dwar l-elaborazzjoni ta’ SDGs u l-kwalitajiet ta’ elementi ta' prijorità li jirriżultaw minn dawn it-tnejn. Imbagħad jindika fil-qosor f'termini prattiċi kif dawn jistgħu jinġiebu flimkien fi ħdan il-proċessi rilevanti tan-NU. Wara dan, fuq il-bażi ta’ dan, xi prinċipji ewlenin ta’ qafas ġenerali jinġiebu flimkien fit-taqsima finali. 4.1. Elementi prijoritarji għall-qafas ġenerali Bl-użu ta’ esperjenza tal-MDG u x-xogħol li joħroġ minn Rio+20 dwar l-iżvilupp sostenibbli u meta wieħed iqis ix-xejriet attwali, l-UE tqis li għadd ta’ sfidi jistgħu jkunu identifikati għall-qafas ġenerali ta’ wara l-2015. Hemm rabta fundamentali bejn is-sostenibbiltà ambjentali globali u l-eradikazzjoni tal-faqar. Mhux se jkun possibbli li telimina l-faqar u tiżgura ħajja diċenti għal kulħadd mingħajr, fl-istess ħin, l-indirizzar tas-sostenibbiltà ambjentali globali, u bil-kontra. It-tibdil fil-klima, id-diżastri naturali, it-telf tal-bijodiversità u d-degradazzjoni tal-oċeani, sorsi tal-ilma ħelu, l-art u l-ħamrija, għandhom impatt partikolarment negattiv fuq popolazzjonijiet foqra tad-dinja. Biex tkun kapaċi taġixxi dwar dawn il-kwistjonijiet, il-qafas ġenerali jeħtieġ li jaġixxi bħala katalist għal governanza tajba, trasparenza, koeżjoni soċjali u l-għoti tal-poter lin-nisa, fil-pajjiżi kollha u internazzjonalment, li kollha huma essenzjali għall-iżvilupp sostenibbli u l-eradikazzjoni tal-faqar. Kif miftiehem f'Rio+20 id-dokument tal-eżitu, l-għanijiet ta’ żvilupp sostenibbli (SDGs) għandhom ikunu universalment applikabbli għall-pajjiżi kollha, filwaqt li jitqiesu realtajiet nazzjonali differenti, il-kapaċitajiet u l-livelli ta’ żvilupp u jirrispettaw politiki u prijoritajiet nazzjonali, għandhom jinkorporaw it-tliet dimensjonijiet tal-iżvilupp sostenibbli u għandhom ikunu orjentati lejn l-azzjoni, b’mod konċiż u faċli biex jikkomunikaw u limitati fin-numru. Il-proposti tal-UE li saru fil-mixja lejn Rio+20, indikaw li huma għandhom jiffokaw ukoll fuq riżorsi li jirrappreżentaw prodotti pubbliċi u “pilastri tal-ħajja” bażiċi, bħall-enerġija, l-ilma, is-sigurtà tal-ikel, l-oċeani, il-konsum u l-produzzjoni sostenibbli, kif ukoll l-inklużjoni soċjali u x-xogħol diċenti. Fl-istess ħin, l-iskopijiet għandhom ikunu wkoll koerenti ma’ ftehimiet internazzjonali eżistenti, bħal għanijiet u miri dwar it-tibdil fil-klima u l-bijodiversità, kif ukoll il-bażi ta’ protezzjoni soċjali. Huma għandhom jindirizzaw it-tliet għanijiet ewlenin tal-iżvilupp sostenibbli: l-eradikazzjoni tal-faqar, it-tibdil ta’ mudelli ta’ konsum u l-produzzjoni mhux sostenibbli u l-ħarsien tal-bażi tar-riżorsi naturali u l-ġestjoni ta’ żvilupp ekonomiku u soċjali. L-għanijiet ta’ wara l-2015 għandhom jestendu lejn il-futur u jimmiraw li jqiegħdu l-ixpruni biex jinkiseb futur sostenibbli: b'viżjoni komuni għall-2050, l-għanijiet u l-miri għandhom jimmiraw għal għażla taż-żmien tal-2030. Minħabba li l-qafas għandu jkollu kemm l-eradikazzjoni tal-faqar u l-iżvilupp sostenibbli bħala l-għanijiet globali tiegħu, l-isfidi ta’ prijorità jeħtieġu li jindirizzaw iż-żewġ perspettivi li jirriżultaw minn ta’ hawn fuq. Ibbażat fuq dan ir-raġunament, il-qafas jista’ jkun mibni madwar għadd ta’ elementi ewlenin: l-iżgurar ta’ standards bażiċi ta’ għajxien; il-promozzjoni tal-ixpruni għal tkabbir inklussiv u sostenibbli kif ukoll l-iżgurar ta’ ġestjoni sostenibbli tar-riżorsi naturali; filwaqt li jippromwovi l-ugwaljanza, l-ekwità u l-ġustizzja; u l-paċi u s-sigurtà. Barra minn hekk, filwaqt li l-indirizzar tal-isfida ta’ konfini ambjentali planetarji se jinħtieġ rispons integrat li se jkollu impatt fuq dawn l-elementi kollha, u se jkollu jiġi indirizzat f’xi wħud minnhom, se jirrikjedi wkoll azzjoni speċifika fiha nnifisha. Jista’ għalhekk jitqies ukoll bħala sors addizzjonali ta’ qafas ġenerali ta’ wara l-2015. 4.1.1. Standards bażiċi ta’ għajxien L-MDGs pprovdew qafas għall-iżvilupp tal-bniedem, bl-iffissar ta’ miri bħad-dħul minimu, il-libertà mill-ġuħ, impjieg sħiħ u produttiv u xogħol diċenti għal kulħadd, l-aċċess għall-edukazzjoni primarja, ir-riżultati tas-saħħa bażika, l-aċċess għall-ilma u għas-sanità, li kollha kemm huma jiffurmaw l-istess bażi ta' ħajja diċenti. Għandna bżonn li ntemmu x-xogħol li għadu ma spiċċax tal-MDGs attwali, billi jimtela l-vojt u t-tagħlim tal-lezzjonijiet. Pereżempju, jeħtieġ li jiġu indirizzati l-kwistjonijiet usa’ tal-edukazzjoni u s-saħħa u tiġi inkluża l-protezzjoni soċjali. Medji aggregati ħbew inugwaljanzi nazzjonali kkawżati minn faqar estrem, lokalità ġeografika jew marġinalizzazzjoni. Għandna nimxu minn miri purament kwantitattivi għall-indirizzar tal-kwalità, pereżempju fl-edukazzjoni u s-saħħa. Għandu jkun hemm limitu minimu li taħtu l-ebda raġel, mara jew wild ma għandu jaqa’ taħtu, l-aktar tard sal-2030: l-istandards li bihom kull ċittadin għandu jkun kapaċi li jżomm responsabbli lill-gvern tiegħu jew tagħha. Għandna nimmiraw li nagħtu l-poter lin-nies biex ikunu jistgħu joħorġu mill-faqar. Miri li jistimulaw azzjoni li twassal l-istandards ewlenin fl-edukazzjoni, in-nutriment, l-ilma nadif u l-arja nadifa għandhom jgħinu biex jinqered il-ġuħ u tittejjeb is-sikurezza tal-ikel, is-saħħa u l-benesseri. L-għanijiet għandhom jistimulaw ukoll azzjoni biex twassal għal impjiegi produttivi u xogħol diċenti għal kulħadd, inklużi ż-żgħażagħ, in-nisa u l-persuni b'diżabbiltà, skont il-livelli tal-iżvilupp tal-pajjiżi. Għall-kuntrarju tal-MDGs eżistenti, għandhom japplikaw għal kull pajjiż u mhux biss ikunu mira globali mingħajr responsabbiltajiet għal pajjiż individwali. Kull pajjiż għandu r-responsabbiltà sabiex jiġi żgurat il-progress lejn għanijiet miftiehma internazzjonalment. 4.1.2. Elementi ta’ xprunar għal tkabbir inklussiv u sostenibbli Il-konsultazzjoni pubblika tal-Kummissjoni, kif ukoll l-esperjenza minn pajjiżi li rnexxielhom jeqirdu l-faqar, juru r-rwol vitali ta’ elementi ewlenin ta’ xprunar għal tkabbir inklussiv u sostenibbli, b'mod partikolari għall-provvista ta’ servizzi essenzjali fl-iżvilupp uman u l-ħolqien ta' tkabbir u impjiegi diċenti. Trasformazzjoni strutturali għandha tiġi mfittxija mill-pajjiżi kollha fl-istadji kollha tal-iżvilupp, li tippermetti ekonomiji favur is-suq, swieq miftuħa li jippromwovu tkabbir inklussiv u sostenibbli, ittejjeb il-kapaċitajiet produttivi, tippromwovi l-iżvilupp tas-settur privat, l-investiment u l-ħolqien ta’ ġid, tippromwovi t-tranżizzjoni lejn ekonomija ekoloġika u inklussiva u li tiżgura li l-benefiċċji huma kondiviżi b’mod wiesa’. L-għanijiet għandhom jgħinu biex jistimulaw opportunitajiet għal aktar tkabbir inklussiv u sostenibbli, appoġġjati minn indikaturi li jħarsu lil hinn mill-PDG. Ħafna pajjiżi se jkunu kapaċi jużaw dawn biex jiffokaw fuq il-koeżjoni soċjali kif ukoll fuq agrikoltura aktar sostenibbli, is-sajd u l-akkwakultura, biex iwasslu nutrizzjoni aħjar, jegħlbu l-iskarsezza tal-ilma u jevitaw il-ħela tal-ikel. Oħrajn se jagħtu produzzjoni aktar effiċjenti fil-konsum tar-riżorsi, ssir ekonomija fuq l-ilma u għat-tnaqqis u r-riċiklaġġ tal-iskart. L-għan ta’ moviment lejn bliet sostenibbli u reżiljenti għandu jwassal għal titjib fil-kwalità tal-arja, l-ilma, l-enerġija, l-infrastruttura aċċessibbli, l-akkomodazzjoni u t-trasport, li jwassal għal soluzzjonijiet li jorbtu mal-impjiegi, is-saħħa, l-iżvilupp ekonomiku u jindirizzaw ukoll l-adattament għat-tibdil fil-klima u l-prevenzjoni tad-diżastri u l-istat ta' tħejjija. Elementi oħrajn importanti ta’ xprunar jinkludu l-enerġija sostenibbli, ix-xjenza u t-teknoloġija, is-servizzi tat-telekomunikazzjoni, is-servizzi finanzjarji u tal-infrastruttura, pereżempju l-iffaċilitar tal-aċċess għal swieq, kif ukoll il-migrazzjoni u l-mobilità. Dawn l-aspetti kollha jeħtieġu tisħiħ u ambjent stabbli għal suċċess għan-negozju, l-intraprenditorija, l-innovazzjoni u l-impjiegi produttivi. Filwaqt li t-trasformazzjoni ekonomika hija meħtieġa, hija wkoll sfida kbira: se jkunu meħtieġa biljuni f'investiment ġdid[4]. Madankollu, esperjenzi f’pajjiżi li għamlu passi kbar billi jipprovdu dawn is-servizzi liċ-ċittadini tagħhom u inizjattivi globali riċenti – bħal m’huma l-Enerġija Sostenibbli għal Kulħadd u l-Iskalabbiltà dwar in-Nutriment – urew li tali approċċ jista’ jipprovdi riżultati promettenti, li jixpruna t-tkabbir rapidu u l-investiment. 4.1.3. Ġestjoni sostenibbli ta’ riżorsi naturali Il-ġestjoni u użu sostenibbli tar-riżorsi naturali huma essenzjali għas-sostenn tat-tkabbir ekonomiku u l-impjiegi, b'mod partikolari f’setturi ta’ produzzjoni primarja bħall-agrikoltura, is-sajd u l-forestrija jew setturi ta’ servizzi bħat-turiżmu. 70% tal-fqar fid-dinja jgħixu f’żoni rurali u jiddependu direttament fuq il-bijodiversità u s-servizzi tal-ekosistema għall-għajxien u l-benesseri tagħhom, li jagħmluhom aktar vulnerabbli għal riskji fil-klima u l-iskarsezza. Amministrazzjoni tajba tar-riżorsi naturali, ibbażata fuq it-trasparenza, ir-responsabbiltà u l-governanza tajba, hija essenzjali għall-eradikazzjoni tal-faqar u għall-iżvilupp sostenibbli lejn ekonomija ekoloġika inklussiva. Hija meħtieġa azzjoni għall-promozzjoni ta’ rappurtar sostenibbli korporattiv, li għandha tinkoraġġixxi firxa wiesgħa ta’ negozji biex jinvolvu ruħhom fi prattiki responsabbli. L-għanijiet lejn dinja newtrali mid-degradazzjoni tal-art għandhom jikkontribwixxu għat-tkabbir ekonomiku, il-ħarsien tal-bijodiversità, il-ġestjoni sostenibbli tal-foresti, il-mitigazzjoni u l-adattament tat-tibdil fil-klima u s-sigurtà alimentari, filwaqt li jtejbu l-kwalità tal-ħamrija, inaqqsu l-erożjoni tal-ħamrija, jibnu r-reżistenza għal perikli naturali u jwaqqfu t-teħid tal-art. Minħabba l-importanza globali tal-oċeani, il-protezzjoni u r-restawr tal-benesseri tal-oċeani u l-ekosistemi tal-baħar għal għanijiet ta’ għajxien sostenibbli għandu japplika universalment, dan se jgħin jipprovdi stokkijiet sostenibbli tal-ħut b’ħarsa wkoll lejn is-sigurtà tal-ikel, kif ukoll għal tnaqqis sinifikanti ta’ perikli bħall-iskart tal-baħar. Biex jiġu indirizzati dawn l-isfidi, kull pajjiż għandu jidderieġi t-triq għall-ġestjoni sostenibbli tar-riżorsi naturali tiegħu u jistabbilixxi strutturi ta’ governanza miftuħa u trasparenti, biex jiġi żgurat li r-riżorsi jintużaw b’mod li minnu jibbenefikaw iċ-ċittadini tagħhom b’mod ekwu u sostenibbli. Dan jitlob li kull pajjiż jiżgura li r-riżorsi jintużaw b'mod responsabbli għall-ambjent u, b’rispett ta' riżorsi bħall-art, il-foresti, xmajjar u l-oċeani, biex b’hekk jibbenefikaw ukoll ġenerazzjonijiet futuri. Ugwalment, l-isfruttament ta’ riżorsi mhux infiniti, bħal minerali u ilma ta' taħt l-art, għandu jkun magħmul b'mod inklussiv u responsabbli li jiggarantixxi l-benefiċċju massimu soċjali, f'termini tal-mod kif inhuma kkumerċjalizzati, ir-rata tat-tbattil tagħhom u l-użu tad-dħul iġġenerat. L-eliminazzjoni gradwali ta’ sussidji għall-użu ta’ riżorsi mhux infiniti, bħal karburanti fossili, hija kontribuzzjoni ewlenija kosteffikaċi, li tippromwovi l-effiċjenza tar-riżorsi. L-Istati għandhom ukoll itejbu l-kooperazzjoni tagħhom biex jamministraw riżorsi komuni, bħal stokkijiet tal-ħut u l-bijodiversità tal-baħar, f’żoni lil hinn minn kwalunkwe ġurisdizzjoni nazzjonali. Se jkun neċessarju wkoll li tiġi adottata perspettiva integrata, sabiex jiġi żgurat li s-soluzzjonijiet għal nuqqas ta’ riżorsi f’żona waħda ma jqiegħdux restrizzjonijiet addizzjonali fuq oħra. L-aġenda futura għandha timpenja lill-pajjiżi kollha sabiex jamministraw u jużaw b'mod sostenibbli r-riżorsi naturali tagħhom matul l-għexieren ta' snin li ġejjin, inklużi kwistjonijiet bħal trasparenza, il-massimizzazzjoni tad-dħul, il-protezzjoni ta’ pussess, ir-reżiljenza[5], inkluż għal diżastri naturali, u l-protezzjoni ambjentali. Il-komunità globali teħtieġ li tibqa’ magħquda f'dawn l-isforzi. B'mod partikolari, il-kumpaniji privati u pubbliċi għandhom jkunu responsabbli u jaderixxu ma’ standards għoljin ta’ trasparenza u governanza tajba. Ekonomija b'livell baxx ta' karbonju u effiċjenti ta' riżorsi se teħtieġ wkoll azzjonijiet u taħriġ għal settijiet ta’ ħiliet speċifiċi li se jinħtieġu. 4.1.4. Ugwaljanza, ekwità u ġustizzja L-għanijiet tal-benesseri tal-bniedem u d-dinjità għal kulħadd huma minquxa fid-Dikjarazzjoni Universali tad-Drittijiet tal-Bniedem u d-Dikjarazzjoni tal-Millennju, li wkoll espliċitament jirrikonoxxu r-rabtiet bejn id-drittijiet tal-bniedem, it-tmexxija tajba u l-iżvilupp sostenibbli. Dan, kif ukoll l-impenn lejn valuri fundamentali komuni, ġew affermati mill-ġdid fis-samit tal-MDG tal-2010 u l-Konferenza Rio+20 fl-2012. L-importanza tal-ġustizzja u l-ekwità, id-drittijiet tal-bniedem, id-demokrazija u aspetti oħra ta’ governanza tajba imorru ferm lil hinn mill-impatt tagħhom dwar il-progress lejn il-miri ta’ żvilupp fuq id-dħul, l-edukazzjoni, is-saħħa u l-ħtiġijiet bażiċi oħra. Dawn huma importanti wkoll bi dritt, fil-pajjiżi kollha. Il-movimenti riċenti fl-Afrika ta’ Fuq u fil-Lvant Nofsani wrew l-importanza ta' sistemi politiki inklużivi, il-ġustizzja u l-impjiegi, b’mod partikolari għaż-żgħażagħ, u enfasizzaw li l-progress fuq l-MDGs huwa essenzjali iżda mhux biżżejjed. Il-governanza se tibqa’ sfida globali għas-snin li ġejjin. Huwa importanti li l-qafas ġenerali ġdid ta' wara l-2015 jittratta dawn il-kwistjonijiet. Ir-rwol tan-nisa huwa partikolarment importanti fl-iżblukkar tal-ixprunar għal żvilupp sostenibbli, u l-forom kollha ta’ ostakli għall-parteċipazzjoni ugwali jridu jitneħħew. Il-qafas għandu jagħmel enfasi partikolari fuq progress lejn approċċ ibbażat fuq id-drittijiet lejn l-iżvilupp, fuq it-tnaqqis tal-inugwaljanzi, kif ukoll fuq il-promozzjoni u l-protezzjoni tad-drittijiet tan-nisa u tat-tfajliet u l-ugwaljanza bejn is-sessi, fit-trasparenza u fil-ġlieda kontra l-korruzzjoni. Għandu wkoll jirrifletti kwistjonijiet fundamentali relatati ma’ ekwità. Sabiex tiġi indirizzata din l-isfida, għanijiet u miri għandhom jistimulaw azzjoni meħtieġa biex jiżguraw li tiżdied il-kopertura minn sett bażiku ta’ garanziji soċjali u titjib tal-implimentazzjoni tagħhom. 4.1.5. Paċi u sigurtà Fejn hemm inċertezza fiżika, livelli għoljin ta’ inugwaljanza, sfidi ta' governanza u ftit jew xejn kapaċità istituzzjonali, huwa estremament diffiċli li tagħmel progress sostenibbli fuq il-punti ta’ riferiment ewlenin tal-MDG bħall-faqar, is-saħħa, l-edukazzjoni jew is-sanità. Huwa għalhekk essenzjali biex jiġu indirizzati l-kawżi ewlenin ta’ dawn il-kondizzjonijiet u li jieħdu azzjoni biex ma jitħallewx li jitqajmu. Din l-aġenda tmur lil hinn minn stati fraġli, madankollu, billi ħafna pajjiżi oħra wkoll għandhom problemi b’kwistjonijiet relatati mal-insigurtà u l-vjolenza. It-traffikar, it-terroriżmu, in-netwerks kriminali transnazzjonali u vjolenzi bejn il-gruppi qed jikkompromettu s-sigurtà taċ-ċittadini u jnaqqsu l-prospetti għal ħajja diċenti, b’nisa u tfal affettwati b'mod partikolari. Li jiġu indirizzati kwistjonijiet ta’ paċi u sigurtà fil-kuntest tal-qafas ġenerali ta’ wara l-2015 għandu jintuża bħala punt tat-tluq tax-xogħol li diġà sar bejn xi stati fraġli u fil-pajjiżi tal-OECD, l-UE, in-NU u l-Banek tal-Iżvilupp f'Busan f'Novembru 2011. Dan għandu jibni fuq il-Ftehim Ġdid għal Impenn fi Stati Fraġli li stabbilixxa sett miftiehem ta’ Għanijiet għall-Bini tal-Paċi u l-Bini tal-Istat (PSG). 5. Lejn qafas ġenerali wara l-2015 5.1. Ġbir tal-punti biex iwieġbu għall-isfidi li ġejjin L-eradikazzjoni tal-faqar u l-iżgurar li l-prosperità u l-benesseri huma sostenibbli jibqgħu l-akbar sfidi għall-ġejjieni. Biex jiġu indirizzati b'suċċess, dawn għandhom jiġu trattati flimkien, b’qafas ġenerali li huwa universali u direttament rilevanti għall-pajjiżi kollha, filwaqt li jiġi magħruf li pajjiżi differenti huma affettwati fi gradi differenti u li r-reazzjonijiet tagħhom u l-kontribut lejn l-għanijiet globali se jvarjaw. Anki jekk ħafna se jkomplu jikbru ‘l fuq mill-livell ta’ faqar estrem, fowkus iktar b’saħħtu fuq il-faqar huwa meħtieġ biex dan ikun irriversibbli. Xejriet li mhumiex sostenibbli ta' żvilupp ekonomiku attwali, li jkollhom impatt fuq l-ambjent u l-bażi tar-riżorsi naturali, għadhom ddeterminati prinċipalment minn pajjiżi żviluppati, u dejjem aktar minn ekonomiji emerġenti, filwaqt li l-pajjiżi l-anqas żviluppati wkoll iħossu l-impatti. L-esklużjoni soċjali u l-inugwaljanza, il-qgħad, l-impjiegi prekarji u n-nuqqas ta’ ħarsien soċjali wkoll ikollhom effett dirett fuq il-faqar u l-iżvilupp sostenibbli. Id-Dikjarazzjoni tal-Millennju, li għadha rilevanti għandha tiggwida x-xogħol fuq l-iżvilupp tal-qafas tal-futur. Bħala tkomplija fuq is-segwitu għal Rio+20, l-analiżi tal-MDG u proċessi internazzjonali rilevanti oħrajn, il-qafas ġenerali tal-futur għandu jistipula t-triq għall-eradikazzjoni tal-faqar u biex jinkisbu l-prosperità u l-benesseri għal kulħadd, billi jiffoka fuq l-ixpruni ewlenin għal tkabbir inklussiv u sostenibbli, fi ħdan il-limiti tal-pjaneta. Dan il-qafas għandu għalhekk jiġbor flimkien it-tliet dimensjonijiet ta’ żvilupp sostenibbli: ekonomiku, soċjali u ambjentali. Huwa għandu jinkludi r-responsabbiltajiet għall-pajjiżi kollha. L-għan fundamentali ta’ dan il-qafas ġenerali ġdid għandu jaspira biex jipprovdi għal kull persuna, sal-2030, "Ħajja Diċenti għal Kulħadd." Din għandu jindirizza simultanjament il-ħtieġa għall-eradikazzjoni tal-faqar u l-viżjoni universali tal-iżvilupp sostenibbli meħtieġ biex tiġi żgurata l-prosperità għall-ġenerazzjonijiet attwali u tal-ġejjieni. It-taqsimiet hawn fuq jispjegaw fil-qosor kif proċessi interrelatati fil-livell tan-NU għandhom jagħtu elementi għal qafas ġenerali komuni li huma meħtieġa jekk l-għan ta’ Ħajja Diċenti għal Kulħadd għandu jintlaħaq. Ir-riżultat finali għandu jkun ibbażat fuq ir-riżultati tal-interazzjonijiet kostruttivi mal-partijiet interessati kollha u fost l-imsieħba internazzjonali. Madankollu, l-UE temmen li hemm għadd ta’ prinċipji ġenerali diġà identifikabbli li għandhom ikunu aċċettabbli minn kulħadd. 5.2. Prinċipji għal qafas ġenerali wara l-2015 Il-Kummissjoni tipproponi li l-UE ssegwi l-prinċipji li ġejjin fid-diskussjonijiet tagħha dwar il-qafas ta’ wara l-2015: 5.2.1. Kamp ta’ applikazzjoni Il-qafas għandu jkun universali b'aspirazzjoni u kopertura, b'għanijiet għall-pajjiżi kollha, li japplikaw għall-umanità kollha, jiffoka fuq l-eradikazzjoni tal-faqar fid-dimensjonijiet kollha tiegħu, kull fejn jinstab, u t-tkattir tal-prosperità u l-benesseri għan-nies kollha, u l-limiti tal-pjaneta. · Il-qafas għandu jintegra t-tliet dimensjonijiet tal-iżvilupp sostenibbli – ekonomiku, soċjali, ambjentali - iqis il-lezzjonijiet meħuda mill-analiżi tal-MDGs u l-bini fuq ix-xogħol għal elaborazzjoni ta’ SDGs, bil-għan tal-eradikazzjoni il-faqar u għall-żvilupp sostenibbli. L-għanijiet għandhom jikkostitwixxu minimu ta’ standards tal-għajxien li taħthom l-ebda persuna m’għandha tinżel, sa mhux aktar tard mill-2030, u jiggwidaw il-progress lejn il-prosperità u l-benesseri, fi ħdan il-limiti tal-pjaneta. · Għandhom jirrikonoxxu li l-faqar, il-prosperità u l-benesseri ma jistgħux sempliċiment jitqiesu minn perspettiva finanzjarja, iżda huma multidimensjonali u jirriflettu l-kapaċità ta’ persuni li jikbru u jiżviluppaw. · Il-qafas għandu jkopri, b'mod integrat: · l-iżvilupp uman bażiku (ibbażat fuq l-MDGs eżistenti aġġornati u li jirrifletti wkoll kwistjonijiet bħall-protezzjoni soċjali), · elementi ta’ xprunar għat-tkabbir sostenibbli u inklużiv u żvilupp li huma meħtieġa għal trasformazzjoni strutturali tal-ekonomija, meħtieġa biex jassiguraw il-ħolqien ta’ kapaċitajiet produttivi u l-impjieg u t-tranżizzjoni għal ekonomija ekoloġika inklużiva li kapaċi tindirizza l-isfidi tal-klima, u · il-ġestjoni sostenibbli tar-riżorsi naturali. · Il-qafas għandu jindirizza wkoll il-ġustizzja, l-ugwaljanza u l-ekwità, li jiġbor kwistjonijiet relatati mad-drittijiet tal-bniedem, id-demokrazija u l-istat tad-dritt, kif ukoll għat-tisħiħ tan-nisa u l-ugwaljanza bejn is-sessi, li huma vitali għal żvilupp inklussiv u sostenibbli, kif ukoll valuri importanti bi dritt. Għandu jindirizza wkoll il-paċi u s-sigurtà, li jibni fuq il-ħidma eżistenti fuq il-Bini tal-Paċi u l-Għanijiet tal-Bini tal-Istat. 5.2.2. In-natura u n-numru ta’ għanijiet · L-għanijiet għandhom ikunu limitati fin-numru u japplikaw universalment għall-pajjiżi kollha, iżda għandu jkollhom miri li jirrispettaw kuntesti differenti. Sabiex jassiguraw is-sjieda u r-rilevanza, l-għanijiet għandhom tkun imfassla apposta u jsiru operazzjonali fil-livell nazzjonali. Għandha tingħata konsiderazzjoni speċjali għall-ħtiġijiet tal-istati fraġli. · L-għanijiet għandhom ikunu elaborati b'tali mod li tiġi kkunsidrata l-bażi ta' evidenza xjentifika u ta’ riċerka u l-miri relatati u l-indikaturi għandhom ikunu jistgħu jitkejlu. 5.2.3. Trasparenza, implimentazzjoni u responsabbiltà · Ir-responsabbiltà biex jinkisbu r-riżultati mixtieqa hija l-ewwel u qabel kollox waħda nazzjonali. Il-mobilizzazzjoni tar-riżorsi kollha hija meħtieġa, domestika u internazzjonali, privata u pubblika. Il-finanzjament u mezzi oħra ta’ implimentazzjoni għandhom jiġu indirizzati b’mod komprensiv u integrat, minħabba li s-sorsi potenzjali tal-implimentazzjoni ta’ diversi għanijiet globali huma l-istess. · Il-qafas għandu jiġi żviluppat u implimentat fi sħubija mill-qrib mal-partijiet interessati tas-soċjetà ċivili, inkluż is-settur privat. · Għandu jiġi stabbilit limitu ta’ żmien sabiex tittieħed azzjoni fil-livelli kollha sabiex jintlaħqu l-għanijiet. Din tista’ tkun viżjoni għall-2050 b'għanijiet u miri għall-2030. · Il-qafas għandu jkun ibbażat fuq ir-responsabbiltà individwali tal-pajjiżi biex jieħdu azzjoni, flimkien ma' sħubija bejn il-pajjiżi u l-partijiet interessati kollha. Il-miri għandhom jipprovdu inċentivi għall-kooperazzjoni u sħubijiet fost il-gvernijiet, is-soċjetà ċivili, inkluż is-settur privat, u l-komunità globali kollha. Il-pajjiżi kollha għandhom jikkontribwixxu s-sehem ġust tagħhom biex jintlaħqu l-miri. Il-miri għandhom iwasslu wkoll għal responsabbilità akbar. · L-iżvilupp tal-qafas għandu jkun akkumpanjat minn sforzi biex tittejjeb il-koerenza fil-livell istituzzjonali. · Sabiex jippermettu monitoraġġ xieraq tal-progress, il-bażi statistika għandha tissaħħaħ. 5.2.4. Koerenza · Il-qafas għandu jkun koerenti mal-għanijiet u l-miri eżistenti maqbula internazzjonalment, bħal dawk dwar it-tibdil fil-klima, il-bijodiversità, it-tnaqqis tar-riskju ta’ diżastru, u l-bażi tal-protezzjoni soċjali. 5.3. Implimentazzjoni tal-qafas: is-sjieda tal-pajjiż u r-responsabbiltà Ir-responsabbiltà għall-implimentazzjoni tal-qafas futur hija f'idejn kull pajjiż, bl-involviment tal-partijiet interessati rilevanti kollha, inklużi s-sħab soċjali. L-ixpruni ewlenin tal-iżvilupp huma l-ewwel u qabel kollox domestiċi, notevolment inklużi l-governanza demokratika, l-istat tad-dritt, l-istituzzjonijiet politiċi stabbli, il-politiki sodi, it-trasparenza tal-finanzi pubbliċi u l-ġlieda kontra l-frodi u l-korruzzjoni. Il-mobilizzazzjoni tar-riżorsi domestiċi, ir-regolamenti legali u fiskali u l-istituzzjonijiet li jappoġġjaw l-iżvilupp tas-settur privat, l-investiment, il-ħolqien ta’ impjiegi deċenti u l-kompetittività tal-esportazzjonijiet huma essenzjali sabiex l-ambizzjoni tkun tista’ ssir reali għall-pajjiżi kollha. F'dan il-kuntest, ir-riformi domestiċi huma kruċjali biex jagħmlu t-tkabbir ekonomiku sostenibbli u biex jopera b’mod effettiv għall-eradikazzjoni tal-faqar, it-tnaqqis fl-inugwaljanzi u t-titjib tal-benesseri għal kulħadd. Dan jgħodd għall-pajjiżi kollha, fil-livelli kollha tal-iżvilupp. Madankollu, l-UE tirrikonoxxi li xi pajjiżi se jkomplu jeħtieġu appoġġ, inkluża għajnuna għall-iżvilupp. F'dan il-kuntest qed jinħolqu metodi aktar effiċjenti u effettivi ta’ investiment tal-għajnuna għall-iżvilupp, li jiżguraw li l-għajnuna taġixxi bħala katalist għall-iżvilupp u l-iffaċilitar tal-investiment, inkluż permezz ta’ sorsi finanzjarji, strumenti u mekkaniżmi innovattivi, bħat-taħlit. Dan l-approċċ aġġornat ġie adottat fl-“Aġenda għall-Bidla” tal-UE. Il-kooperazzjoni Nofsinhar-Nofsinhar tista’ tagħti kontribut sostanzjali li jinfluwenza r-riżultati tal-iżvilupp globali. Il-prinċipji tas-Sħubija Globali għal Kooperazzjoni Effettiva għall-Iżvilupp, li dwarhom kien hemm qbil waqt il-Forum f’Livell Għoli f'Busan dwar l-Effettività tal-Għajnuna fl-2011, għandhom jiġu applikati universalment. Apparti l-għajnuna, il-Koerenza Politika għall-Iżvilupp għandha rwol ewlieni fl-eliminazzjoni tal-faqar u l-kisba ta' żvilupp sostenibbli. Għaldaqstant, fil-qafas futur għandha tingħata konsiderazzjoni sostanzjali dovuta għar-rwol ta' dawn il-politiki. Pereżempju, f'ħafna pajjiżi li qed jiżviluppaw, l-introjtu disponibbli mill-kummerċ żdied bil-kbir u jista’ jintuża fil-ġlieda kontra l-faqar. Din ix-xejra mistennija tissokta f'ħafna pajjiżi li qed jiżviluppaw u hija partikolarment importanti fl-Afrika sub-Saħarjana. Biex ikun jista’ jinkiseb, il-qafas kumplessiv għandu jkun akkumpanjat minn sforz biex jiġi żgurat li jiġu mmobilizzati r-riżorsi kollha u valorizzati b’mod effettiv, flimkien ma' impenn mill-pajjiżi kollha li jużaw approċċ komprensiv għal dawn ir-riżorsi u politiki koerenti u xierqa. L-għanijiet u l-miri se jikkontribwixxu għall-istimolazzjoni tal-investiment fis-settur privat. Il-pajjiżi kollha għandhom jirrappurtaw il-progress li jkun qed isir biex jinkisbu l-għanijiet futuri b’mod miftuħ u trasparenti. L-UE għandha tippromwovi approċċ komprensiv u integrat għall-mezzi tal-implimentazzjoni, inklużi kwistjonijiet finanzjarji f’livell globali. Bħalissa, il-finanzjament tad-diskussjonijiet relatati mal-klima, il-bijodiversità, l-iżvilupp u l-iżvilupp sostenibbli qegħdin iseħħu f’fora differenti, minkejja li s-sorsi potenzjali tal-finanzjament huma l-istess. Hemm ħtieġa qawwija li jiġu żgurati l-koerenza u l-koordinazzjoni u li tiġi evitata d-duplikazzjoni ta’ sforzi fir-rigward tal-finanzjament tal-proċess tal-iżvilupp. Il-Kummissjoni qed tippjana li f’nofs is-sena 2013 tippreżenta Komunikazzjoni li tipproponi approċċ integrat tal-UE għall-finanzjament u mezzi oħra ta’implimentazzjoni relatati mad-diversi proċessi globali. 6. Il-passi li jmiss Jeħtieġ li l-UE timpenja ruħha b'mod sħiħ fil-proċessi internazzjonali li ġejjin, b’kontributi koerenti u kkoordinati fin-NU u f'fora rilevanti oħra. F'dan ir-rigward, l-adozzjoni ta' din il-Komunikazzjoni għandha tkun segwita minn dibattitu mal-Kunsill u l-Parlament fir-rebbiegħa tal-2013 għall-iżvilupp ta' approċċ komuni tal-UE għall-istadji li jmiss tal-proċessi li huma għaddejjin bħalissa, li għandu: · jiżgura segwitu komprensiv għal Rio+20 u jiggwida l-pożizzjoni tal-UE fil-Grupp ta’ Ħidma Miftuħ tan-NU (Open Working Group (OWG)) dwar l-SDGs, li jirrapporta regolarment lill-UNGA; kif ukoll · jikkontribwixxi għat-tħejjija ta' Avveniment Speċjali tal-Assemblea Ġenerali tan-NU dwar l-MDGs fil-ħarifa tal-2013, inkluż ir-rapport tas-Segretarju Ġenerali u l-Panil ta' Livell Għoli tan-NU li jittratta x’se jsir wara l-2015, kif ukoll l-ewwel laqgħa tal-HLPF. L-UE għandha tappoġġja mixja lejn qafas kumplessiv għal wara l-2015. Id-diskussjoni fuq il-bażi tal-orjentazzjonijiet stabbiliti hawn fuq għandha tippermetti lill-UE li tasal għal pożizzjoni komuni dwar l-aħjar mod għall-konverġenza u l-integrazzjoni tal-proċessi ta' reviżjoni tal-SDGs u tal-MDGs fi proċess wieħed sabiex jitwaqqaf b’mod aħjar qafas komprensiv. F'dan ir-rigward, l-UE għandha tfittex ukoll b’mod attiv djalogu kostruttiv mas-sħab u l-partijiet interessati kollha, sabiex jibnu bażi komuni, inkluż permezz ta’ djalogi politiċi ma' pajjiżi terzi. ANNESS I Azzjonijiet ewlenin kurrenti u li se jsiru fl-UE u internazzjonalment li jikkontribwixxu għall-implimentazzjoni ta’ Rio+20 Qasam || L-UE || Internazzjonali Ilma u sanità || Titjib fl-effiċjenza u l-kwalità tal-ilma permezz tal-Blueprint tal-Ilma tal-UE || Skont l-Aġenda għall-Bidla u l-impenji internazzjonali, jiġi promoss aċċess imtejjeb għall-ilma tax-xorb u l-faċilitajiet tas-sanità, tittejjeb il-kwalità tal-ilma u jitnaqqas it-tniġġis; kif ukoll l-iffaċilitar tad-djalogu politiku għal riżorsi tal-ilma kondiviżi u l-implimentazzjoni ta’ attivitajiet tal-ilma għal tkabbir ekonomiku u sostenibbli Enerġija, klima || Jittejbu l-effiċjenza u l-qsim tal-enerġiji rinnovabbli u jitnaqqsu l-gassijiet serra permezz ta': - pakkett tal-klima u l-enerġija u pjan direzzjonali għal emissjonijiet baxxi ta’ karbonju għall-2050 - politika tal-klima u l-enerġija għall-2030 - direttiva dwar l-effiċjenza tal-enerġija - proposti leġiżlattivi kontinwi dwar l-emissjonijiet mill-karozzi u l-vannijiet, kif ukoll tnaqqis tal-gassijiet serra fluworinati || Promozzjoni ta’ azzjoni internazzjonali dwar il-klima permezz tal-Pjattaforma ta’ Durban u tal-UNFCCC Sħubija Internazzjonali dwar il-Mitigazzjoni, u l-Inizjattivi ta’ Kooperazzjoni Internazzjonali (ICIs) IRENA: l-użu tal-enerġija rinnovabbli globali GEEREF: Il-Fond Globali għall-Effiċjenza fl-Użu tal-Enerġija u għall-Enerġija Rinnovabbli Alleanza globali dwar it-tibdil fil-klima (GCCA) Inizjattiva ta’ Enerġija Sostenibbli għal Kulħadd (SE4ALL) Il-Faċilità tal-Enerġija AKP-UE u l-Programm ta’ Kooperazzjoni fl-Enerġija Rinnovabbli tal-Afrika-UE (RECP) Bijodiversità, foresti, artijiet || Strateġija tal-UE dwar il-bijodiversità sal-2020, il-ħidma fuq il-valutazzjoni tal-bijodiversità u s-servizzi tal-ekosistemi Il-Pjan ta' Azzjoni għall-Foresti; reviżjoni tal-Istrateġija Forestali Artijiet ta’ Tħejjija bħala Komunikazzjoni tar-Riżorsi L-Osservatorju Diġitali għaż-Żoni Protetti bħala komponent tas-Sistema ta’ Osservazzjoni Globali tad-Dinja tas-Sistema ta' Sistemi (GEOSS) || Pjan Strateġiku tas-CBD u l-20 Mira ta’ Aichi Appoġġ tal-Ekonomija tal-Ekosistemi u l-Bijodiversità (TEEB) u l-Kontabbiltà tal-Ġid u l-Valutazzjoni tas-Servizzi tal-Ekosistemi (WAVES) Implimentazzjoni tal-Programm Tematiku dwar l-Ambjent u r-Riżorsi Naturali (ENRTP) Espansjoni u implimentazzjoni tal-inizjattiva tal-Infurzar tal-Liġi tal-Foresti, il-Governanza u l-Kummerċ (FLEGT) u kontribut lejn UN-REDD+ Possibbiltà ta’ protokoll skont il-UNCCD, li jiddikjara l-UE bħala Parti Milquta Sħubija Globali tal-Ħamrija (mal-FAO) Kumpilazzjoni ta’ Atlas tad-Dinja Ġdid tad-Deżertifikazzjoni mal-UNEP Oċeani || Qafas dwar l-Istrateġija Marittima; Politika Marittima Integrata, Skart Marittimu u Skart tal-Plastik Il-Politika Komuni tas-Sajd: rendiment massimu sostenibbli, pjanijiet ta’ ġestjoni bbażati fuq ix-xjenza, skartar tal-ħut. Osservazzjoni u ppjanar ta' ekosistemi marittimi u kostali || Konvenzjonijiet tal-ibħra reġjonali Il-Ftehim ta’ Implimentazzjoni UNCLOS għall-konservazzjoni u l-użu sostenibbli tal-bijodiversità marittima f’żoni lil hinn mill-ġurisdizzjoni nazzjonali Sajd illegali, mhux rappurtat u mhux regolat Segwitu għall-impenn ta’ Honolulu dwar l-iskart tal-baħar Skart, sustanzi kimiċi || Pjan direzzjonali dwar l-Użu Effiċjenti tar-Riżorsi u l-leġiżlazzjoni tal-UE dwar l-iskart, l-implimentazzjoni tar-REACH. || Tixrid ta' politiki internazzjonali dwar l-iskart (WEEE, RoHS) Implimentazzjoni tal-Konvenzjonijiet ta’ Basel, ta’ Stokkolma u ta’ Rotterdam u, SAICM (Approċċ Strateġiku għall-Ġestjoni Internazzjonali tas-Sustanzi Kimiċi) Ikel, nutriment, agrikoltura || Preparazzjoni ta' Komunikazzjoni dwar l-Ikel Sostenibbli Implimentazzjoni ta’ Swieq fl-Istrumenti Finanzjarji (MiFID) u d-Direttiva dwar l-Abbuż tas-Suq (MAD) Proposti dwar ir-riforma tal-Politika Agrikola Komuni, inkluża l-promozzjoni ta’ produzzjoni agrikola sostenibbli, li tindirizza l-kapaċità tal-produzzjoni u t-tibdil fil-klima. Is-Sħubija Ewropea għall-Innovazzjoni “Produttività u Sostenibbiltà Agrikola” Ittikkettjar tal-ikel organiku || Kontribut għas-Sistema tal-Informazzjoni tas-Suq Agrikolu (AMIS) Implimentazzjoni tal-Monitoraġġ tar-Riżorsi Agrikoli (MARS) u GEO-GLAM (l-Osservazzjoni tad-Dinja) Implimentazzjoni ta' Linji Gwida Volontarji dwar il-Governanza Responsabbli tal-Artijiet, is-Sajd u l-Foresti, Strument tal-Programm Tematiku għas-Sigurtà tal-Ikel tal-UE (FSTP); Implimentazzjoni tal-pjan ta’ Implimentazzjoni li ġej tal-UE li Jagħti Spinta lis-sikurezza tal-ikel u n-nutriment permezz ta’ azzjoni tal-UE: implimentazzjoni tal-impenji tagħna Tħejjija ta’ Komunikazzjoni dwar in-Nutriment Tħejjija ta’ Pjan ta’ Azzjoni dwar ir-Reżiljenza Moviment għat-Titjib fin-Nutriment (SUN); Alleanza Ġdida għas-Sigurtà tal-Ikel u n-Nutrizzjoni Implimentazzjoni tal-Konvenzjoni dwar l-Għajnuna Alimentari Taxxi, sussidji || Implimentazzjoni ta’ azzjonijiet rilevanti mill-Pjan Direzzjonali għall-Użu Effiċjenti tar-Riżorsi || Segwitu tar-riforma tas-sussidji permezz tal-G20 Industrija nadifa u responsabbiltà għaċ-ċiklu tal-ħajja || Implimentazzjoni ta’ Politika Industrijali tal-UE 2020: teknoloġija nadifa, ekonomija bijoloġika Tħejjija ta' Komunikazzjoni dwar is-Suq Uniku għall-Prodotti Ekoloġiċi Bażi ta’ Dejta Ewropea dwar iċ-Ċiklu tal-Ħajja || Netwerk Internazzjonali ta’ Dejta dwar iċ-Ċiklu tal-Ħajja (ILCD) Konsum u produzzjoni sostenibbli u akkwist pubbliku Ekoloġiku || Direttiva dwar l-Akkwist Riveduta, inkluż GPP Adozzjoni ta’ Att Ewropew dwar l-Aċċessibilità || Kontribut għall-Inizjattiva dwar l-Akkwisti Pubbliċi Sostenibbli tal-UNEP Kontribut għall-implimentazzjoni tal-Programm ta' Qafas ta’ 10 snin dwar il-Konsum u l-Produzzjoni Sostenibbli Reżiljenza || || Implimentazzjoni tal-Komunikazzjoni l-approċċ tal-UE għar-reżiljenza: Lezzjonijiet mill-Kriżijiet tal-Ikel dwar ir-Reżiljenza, u l-Pjan ta' Azzjoni li jmiss. Implimentazzjoni tal-inizjattivi SHARE u AGIR. Promozzjoni ta' reżiljenza f'fora internazzjonali u bħala tema fi sħubiji ma’ organizzazzjonijiet bħall-FAO, l-IFAD u l-WFP, il-UNISDR, il-Bank Dinji, u l-organizzazzjonijiet tas-soċjetà ċivili Ġestjoni tar-riskju ta' diżastri || Implimentazzjoni ta’ qafas għall-prevenzjoni tad-diżastri tal-UE Integrazzjoni ta' ġestjoni tar-riskju ta' diżastri (ta’ prevenzjoni, tħejjija, reazzjoni) u valutazzjoni tar-riskju ta’ diżastri fl-UE u l-ippjanar MS Sistema Ewropea ta' Sensibilizzazzjoni dwar l-Għargħar, Osservatorju Ewropew tan-Nixfa Promozzjoni ta’ sistemi kontra d-diżastri fl-istrumenti ta’ finanzjament tal-UE || Implimentazzjoni tal-Qafas ta' Hyogo għal Azzjoni u elaborazzjoni ta’ qafas ta’ segwitu għat-tnaqqis tar-riskju ta' diżastru għal wara l-2015 Fowkus fuq il-prijoritajiet ewlenin elenkati fil-pjan ta’ implimentazzjoni tal-UE għat-tnaqqis tar-riskju ta’ diżastri Appoġġ għal inizjattivi internazzjonali bħall-faċilità globali għat-tnaqqis tar-riskju ta’ diżastri ġestita mill-Bank Dinji (GFDRR) || || Bliet, turiżmu, trasport || Titjib tas-sostenibbiltà tal-ibliet tal-UE bħala parti mis-Seba’ Programm ta’ Azzjoni Ambjentali Implimentazzjoni ta’ azzjonijiet għall-promozzjoni ta’ turiżmu sostenibbli u aċċessibbli Sikurezza fit-Toroq tal-UE, id-Direttiva dwar il-Fjuwils Nodfa, promozzjoni ta’ trasport affordabbli u sostenibbli || Promozzjoni ta’ bliet sostenibbli, reżiljenti u aċċessibbli Impjiegi għal kulħadd u produttivi u xogħol deċenti || Ewropa 2020: Linji Gwida dwar l-Impjiegi, Rapporti Konġunt dwar l-Impjiegi, Programmi Nazzjonali ta’ Riforma, pakkett dwar l-Impjiegi taż-Żgħażagħ, Żviluppi fl-Impjiegi u Soċjali fir-Reviżjoni Ewropea || Promozzjoni tal-istandards internazzjonali tax-xogħol, permezz ta’ organizzazzjonijiet internazzjonali (partikolarment l-ILO) fir-relazzjonijiet bilaterali tal-UE, kif ukoll permezz ta' politiki ta’ żvilupp u dwar il-kummerċ Segwitu għall-Konferenza Internazzjonali tax-Xogħol tal-2012 u l-istrateġija dwar l-impjiegi taż-żgħażagħ tal-G20 Implimentazzjoni tal-programm tematiku Investiment fis-Sinerġiji bejn in-Nies bi programmi rilevanti tematiċi tal-UE, bħal pereżempju Atturi mhux tal-Istat fl-Iżvilupp, Migrazzjoni u Ażil u Demokratizzazzjoni u Drittijiet tal-Bniedem Protezzjoni soċjali, inklużjoni soċjali u eradikazzjoni tal-faqar || Promozzjoni tat-tnaqqis tal-faqar, l-esklużjoni soċjali u politiki soċjali aktar effettiv permezz ta’ Ewropa 2020 Għajnuna lill-Istati Membri fir-riformi strutturali permezz tal-Pakkett ta' Investiment Soċjali Il-Pjattaforma Ewropea kontra l-Faqar u l-Esklużjoni Soċjali: Qafas Ewropew għall-koeżjoni soċjali u territorjali L-Istrateġija Ewropea dwar id-Diżabbiltà għal bejn l-2010 u l-2020 || Promozzjoni tal-protezzjoni soċjali inkluża l-Bażijiet tal-Protezzjoni Soċjali (SPF) u implimentazzjoni tar-rakkomandazzjonijiet adottati mill-ILO skont il-pjanijiet u l-politiki tal-pajjiżi msieħba; Tkomplija tal-appoġġ tal-protezzjoni soċjali, inklużi l-SPFs fejn ikun rilevanti f’relazzjonijiet bilaterali mal-pajjiżi msieħba, f'fora internazzjonali (l-ILO, l-OECD, il-G20 u l-ASEM) u fil-kooperazzjoni għall-iżvilupp. Implimentazzjoni ta’ azzjonijiet tal-Komunikazzjoni dwar il-Protezzjoni Soċjali f'Kooperazzjoni għall-Iżvilupp tal-Unjoni Ewropea Integrazzjoni tad-drittijiet tat-tfal u d-drittijiet tal-popli indiġeni, inklużjoni soċjali u drittijiet tal-persuni b'diżabbiltà f'politiki tal-iżvilupp tal-UE Implimentazzjoni tal-Konvenzjoni tan-Nazzjonijiet Uniti dwar id-Drittijiet tal-Persuni b’Diżabbiltà Responsabbiltà Soċjali Korporattiva || Implimentazzjoni ta’ Azzjonijiet dwar ir-Responsabbiltà Soċjali Korporattiva || Kontribuzzjoni għal dokumenti ta’ gwida internazzjonali tas-CSR għan-negozji u l-SMEs (inklużi l-ILO, l-OECD) u għal-linji gwida tan-NU Saħħa || L-istrateġija tas-saħħa tal-UE Indikaturi tas-saħħa Ewropej Komunikazzjoni dwar il-Ġlieda kontra l-HIV/AIDS fl-Unjoni Ewropea u fil-pajjiżi ġirien || Implimentazzjoni ta’ Komunikazzjoni dwar ir-Rwol tal-UE fis-Saħħa Globali Tisħiħ tas-sistemi tas-saħħa, titjib tas-sigurtà tas-saħħa u koerenza politika permezz ta’ strumenti ġeografiċi u programmi tematiċi għal riżultati aħjar fis-saħħa u tnaqqis fl-inugwaljanzi fis-saħħa. Appoġġ għall-Fond Globali għall-Ġlieda kontra l-AIDS, it-Tuberkolożi u l-Malarja, l-Alleanza GAVI u l-Programm Globali għat-Titjib tas-Sigurtà tal-Komoditajiet tas-Saħħa Riproduttiva L-Osservatorju Ewropew tas-Sistemi tas-Saħħa Żvilupp tal-indikaturi tal-benesseri bħala parti mill-Istrateġija dwar is-Saħħa tal-2020 Edukazzjoni || Qafas Strateġiku għal kooperazzjoni Ewropea fl-edukazzjoni u t-taħriġ Edukazzjoni u taħriġ fl-implimentazzjoni tal-Istrateġija Ewropa 2020. Kooperazzjoni Ewropea dwar l-iskejjel għas-Seklu 21 || Promozzjoni ta’ edukazzjoni ta’ kwalità għal kulħadd permezz ta' programmi ġeografiċi u tematiċi tal-Kummissjoni Implimentazzjoni tal-programmi tal-Kummissjoni ta' kooperazzjoni internazzjonali fl-edukazzjoni ogħla u t-taħriġ Appoġġ għal inizjattivi globali, bħal Sħubija Globali għall-Edukazzjoni u djalogi politiċi bħall-Assoċjazzjoni għall-Iżvilupp tal-Edukazzjoni fl-Afrika Ugwaljanza bejn is-sessi u emanċipazzjoni tan-nisa || Integrazzjoni tal-ugwaljanza bejn is-sessi u d-drittijiet tan-nisa permezz tal-Pjan ta' Azzjoni tal-UE dwar is-Sessi għal bejn l-2010 u l-2015 Segwitu għall-Pjattaforma għal Azzjoni ta' Beijing || Integrazzjoni tal-ugwaljanza bejn is-sessi u l-emanċipazzjoni tan-nisa f'politiki tal-iżvilupp tal-UE; implimentazzjoni tal-Pjan ta’ Azzjoni tal-UE dwar is-Sessi għal bejn l-2010 u l-2015 f’kooperazzjoni għall-iżvilupp; kontribut biex il-programm tan-NU li jżid ir-responsabbiltà tal-finanzjament għall-ugwaljanza bejn is-sessi Implimentazzjoni ta’ azzjonijiet għall-emanċipazzjoni ekonomika tan-nisa permezz tal-programm Investiment fin-Nies Implimentazzjoni ta’ Azzjonijiet fil-Komunikazzjoni dwar il-Protezzjoni Soċjali f'Kooperazzjoni għall-Iżvilupp tal-Unjoni Ewropea Ġustizzja, Drittijiet tal-Bniedem, libertajiet fundamentali, demokrazija, governanza tajba u l-istat tad-dritt || Il-Karta tal-UE dwar id-Drittijiet Fundamentali Implimentazzjoni tal-Konvenzjoni ta’ Aarhus || Implimentazzjoni tal-azzjonijiet stipulati fil-Komunikazzjonijiet dwar: l-Appoġġ tal-UE għal Bidla Sostenibbli fis-Soċjetajiet fi Tranżizzjoni; Żieda fl-impatt tal-Politika tal-Iżvilupp tal-UE u l-Qafas Strateġiku tal-UE u Pjan ta' Azzjoni dwar id-Drittijiet tal-Bniedem u d-Demokrazija Implimentazzjoni tal-programm DCI tal-UE Atturi Mhux Statali u Awtoritajiet Lokali fl-Iżvilupp Promossjoni tal-applikazzjoni ta’ Aarhus f’istituzzjonijiet finanzjarji, kooperazzjoni għall-iżvilupp, ftehimiet kummerċjali Xjenza, teknoloġija, riċerka u innovazzjoni || Implimentazzjoni ta’ Horizon 2020 li tipprovdi appoġġ għar-riċerka f'oqsma bħall-ilma, l-enerġija, l-agrikoltura, it-trasport, l-ambjent, ix-xjenzi soċjali. L-iżvilupp sostenibbli se jkun għan ġenerali ta’ Horizon 2020 b’mill-inqas 60% tal-baġit totali relatat ma’ din it-tema. Implimentazzjoni ta’ Unjoni tal-Innovazzjoni tal-UE 2020 u Pjan ta’ Azzjoni għall-Ekoinnovazjoni || Tisħiħ tal-kooperazzjoni internazzjonali tal-UE fir-riċerka u l-innovazzjoni. Kontribut għas-Sistema ta’ Osservazzjoni Globali tad-Dinja tas-Sistema tas-Sistemi (GEOSS) Riċerka skont il-Programm Tematiku għas-Sigurtà tal-Ikel (2011-2013) u s-Sħubija Afrika-UE Statistika || Tkomplija tal-iżvilupp ta ’indikaturi dwar il-PDG u lil hinn minn dan, pariri dwar l-istatistika għal qafas kumplessiv. || Kooperazzjoni ma' organizzazzjonijiet internazzjonali u pajjiżi terzi, bit-tmexxija tal-UNSC, biex jittejjeb il-kejl tal-progress u tiġi żgurata l-paragunabbiltà Kummerċ || || Negozjar u implimentazzjoni tad-dispożizzjonijiet dwar il-kummerċ u l-iżvilupp sostenibbli fil-ftehimiet kummerċjali; promozzjoni tal-eliminazzjoni tat-tariffi u tal-ostakli mhux tariffarji fuq prodotti u servizzi ambjentali fil-livelli kollha Tkomplija tal-appoġġ għall-inizjattiva “Kollox Minbarra Armi” Għoti ta’ appoġġ kontinwu għall-Għajnuna għall-Kummerċ ANNESS II Konsultazzjoni Pubblika Il-Kummissjoni organizzat konsultazzjoni pubblika[6] fis-sajf tal-2012. Madwar 120 organizzazzjoni u individwu minn awtoritajiet pubbliċi u mis-soċjetà ċivili, inklużi s-settur privat u akkademiku, ikkontribwixxew. Il-konsultazzjoni żvelat kunsens li l-MDGs attiraw ħafna atturi differenti li għandhom l-istess għanijiet ta’ żvilupp u li l-MDGs servew biex iqajmu kuxjenza pubblika, iżidu r-rieda politika u jimmobilizzaw ir-riżorsi biex jinqered il-faqar, filwaqt li jservu wkoll ta’ għodod b’saħħithom ta' sorveljanza. Meta wieħed iħares ’il quddiem, jixirfu xi opinjonijiet komuni dwar il-prijoritajiet futuri: · Fowkus fuq il-faqar f’perspettiva usa’ u aktar komprensiva u sostenibbli tal-iżvilupp; · Integrazzjoni tat-tliet dimensjonijiet tal-iżvilupp sostenibbli (ekonomika, soċjali u ambjentali); · Żgurar li l-proċess tal-iżvilupp ta' qafas għal wara l-2015 ikun inklużiv, b'involviment qawwi mill-pajjiżi l-fqar u s-soċjetà ċivili; · Tfassil ta’ qafas universali, rilevanti għall-pajjiżi kollha b'responsabbiltajiet għal kulħadd; · Trawwim tal-ixpruni tat-tkabbir ekonomiku u l-ħolqien tal-impjiegi, anki bl-involviment tas-settur privat; · Titjib tal-finanzjament u l-koerenza politika għall-iżvilupp. Barra minn hekk, il-Kummissjoni nediet konsultazzjoni pubblika[7] f’Ottubru 2012 dwar is-segwitu ta’ Rio+20. Il-KESE appoġġja r-rispons permezz ta’ sensiela ta’ djalogi strutturati. Waslu aktar minn 125 risposta għall-konsultazzjoni pubblika minn individwi, awtoritajiet pubbliċi, negozji u assoċjazzjonijiet tan-negozji, NGOs, trejdjunjins u gruppi tal-ħarsien tal-konsumatur. Abbażi ta’ dan, għadd ta’suġġerimenti ġew ikkunsidrati. Għadd kbir ta’ risposti indika l-kwistjonijiet relatati ma' ekonomija ekoloġika inklużiva, b'mod partikolari l-bżonn ta’ indikaturi lil hinn mill-PDG, filwaqt li oħrajn indikaw il-bżonn ta’ ambjent kummerċjali favorevoli, li jiġu eliminati s-sussidji li jagħmlu ħsara lill-ambjent u t-taxxi ambjentali. L-oqsma għal SDGs possibbli li ssemmew minn dawk li wieġbu inkludew l-effiċjenza tar-riżorsi u tal-enerġija, l-iskart u s-sustanzi kimiċi, il-bijodiversità, il-konsum u l-produzzjoni sostenibbli, l-ilma u l-iġjene, il-protezzjoni tal-oċeani u s-sajd, it-trasport sostenibbli, l-agrikoltura sostenibbli, l-ugwaljanza bejn is-sessi, il-ġlieda kontra l-faqar, it-tibdil fil-klima u l-adattament, is-saħħa u s-sigurtà tal-ikel. Dawk li wieġbu enfasizzaw ukoll l-importanza ta’ miri ċari u fit-tul dwar l-użu ta’ miri u ftehimiet eżistenti. Fir-rigward tar-relazzjoni bejn l-SDGs u l-MDGs, kien hemm kunsens li għandu jinħoloq qafas wieħed ta’ żvilupp għal wara l-2015 li jkoprihom it-tnejn. Sar ukoll eżerċizzju ta' lħiq permezz tad-Delegazzjonijiet tal-UE f’pajjiżi terzi. Waslu aktar minn 50 tweġiba mingħand il-pajjiżi. Ħafna mill-pajjiżi indikaw il-bżonn ta' mod koerenti u kkoordinat biex jitlaqqgħu l-MDGs u SDGs. Il-konsultazzjonijiet relatati jinkludu dawk li saru dwar il-pjan direzzjonali għall-Użu Effiċjenti tar-Riżorsi u l-konsultazzjoni dwar is-Seba’ (7) Programm ta’ Azzjoni Ambjentali. Il-Kummissjoni involviet ruħha bis-sħiħ mas-soċjetà ċivili, inkluż bit-twettiq ta’ konsultazzjoni pubblika qabel Rio+20, u s-soċjetà ċivili wkoll tat kontributi importanti matul il-konferenza stess. [1] Il-Pajjiżi l-Inqas Żviluppati jinkludu aktar minn 880 miljun persuna (madwar 12 fil-mija tal-popolazzjoni dinjija) iżda jammontaw għal inqas minn 2% tal-PDG dinji. [2] COM(2011) 637 final [3] 2006/C 46/01 [4] Pereżempju, l-Aġenzija Internazzjonali tal-Enerġija tistma li biex jiġu pprovduti servizzi ta’ enerġija sostenibbli għal kulħadd sal-2030, approssimattivament madwar EUR 30 biljun fis-sena se jkunu meħtieġa li jiġu investiti lil hinn mix-xenarju ta' kummerċ tas-soltu. L-FAO tistma li iktar minn USD 50 biljun fis-sena ta’ nefqa pubblika addizzjonali fuq l-agrikoltura u xbieki ta’ sigurtà se jkunu meħtieġa biex ikun hemm dinja mingħajr ġuħ fl-2025. [5] COM(2012)586: L-Approċċ tal-UE għar-Reżiljenza: Nitgħallmu mill-Kriżijiet tas-Sigurtà tal-Ikel [6] http://ec.europa.eu/europeaid/how/public-consultations/towards_post-2015-development-framework_en.htm [7] http://ec.europa.eu/environment/consultations/rio20_en.htm